
Δευτέρα, 19 Οκτωβρίου 2026

ΔΕΛΤΙΟ ΤΥΠΟΥ

Εντοπισμός 103 αλλοδαπών στην Ιεράπετρα - Εντοπισμός 23 αλλοδαπών στους Καλούς Λιμένες – Συλλήψεις 4 αλλοδαπών στη Σάμο - Σύλληψη 4 αλλοδαπών και του αλλοδαπού διακινητή τους στην Ηγουμενίτσα

Τις πρωινές ώρες σήμερα, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στην παραλιακή περιοχή "ΜΥΡΤΟΣ" Ιεράπετρας. Στο σημείο μετέβησαν στελέχη Λ.Σ- ΕΛ.ΑΚΤ., όπου εντόπισαν 103 αλλοδαπούς (όλοι άντρες). Προανάκριση διενεργείται από το Λιμεναρχείο Ιεράπετρας.

*****

Τις πρωινές ώρες σήμερα, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στην παραλία "ΚΡΙΓΟΙ" πλησίον του οικισμού Πλατιά Περάματα του Δήμου Φαιστού. Στο σημείο μετέβησαν στελέχη Λ.Σ.- ΕΛ.ΑΚΤ, όπου εντόπισαν 23 αλλοδαπούς (όλοι άνδρες) καλά στην υγεία τους. Οι ανωτέρω αναχώρησαν οδικώς, με τη συνοδεία στελεχών του Α.Τ. Φαιστού, για τον λιμένα Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.

*****

Τις βραδινές ώρες χθες, στελέχη του Γραφείου Ασφάλειας του Λιμεναρχείου Σάμου, προέβησαν στη σύλληψη δύο αλλοδαπών (υπηκόων Τουρκίας), ενός 31χρονου και μιας 27χρονης, για παράβαση του άρθρου 24 παρ. 6 του Ν. 5038/2023 «Κατοχή και χρήση πλαστού ταξιδιωτικού εγγράφου» και του άρθρου 42 του Π.Κ. σε συνδ. με το άρθρο 182 παρ. 1 του Π.Κ. «Απόπειρα παραβίασης όρων διαμονής» στο λιμάνι του Μαλαγαρίου της Σάμου. Συγκεκριμένα, σε έλεγχο που διενεργήθηκε κατά τη διαδικασία επιβίβασης σε επιβατηγό-οχηματαγωγό (Ε/Γ – Ο/Γ) πλοίο με προορισμό το λιμάνι του Πειραιά, διαπιστώθηκε ότι οι αλλοδαποί κατείχαν και επέδειξαν πλαστά ταξιδιωτικά έγγραφα, με σκοπό να ταξιδέψουν παράνομα στην ενδοχώρα. Από το Λιμεναρχείο Σάμου που διενεργεί την προανάκριση, κατασχέθηκαν τα πλαστά έγγραφα.
Διαθέσιμο φωτογραφικό υλικό έχει αναρτηθεί στο www.hcg.gr.

Επίσης, τις βραδινές ώρες χθες, στελέχη του Γραφείου Ασφάλειας του Λιμεναρχείου Σάμου, προέβησαν στη σύλληψη δύο αλλοδαπών (υπηκόων Ιρακ), 19 και 20 ετών αντίστοιχα, για παράβαση του άρθρου 24 παρ. 6 του Ν. 5038/2023 «Κατοχή και χρήση πλαστού ταξιδιωτικού εγγράφου»  και του άρθρου 394 παρ. 1 του Π.Κ. «Αποδοχή προϊόντων εγκλήματος» στο λιμάνι του Καρλοβασίου της  Σάμου. Συγκεκριμένα, σε έλεγχο που διενεργήθηκε κατά τη διαδικασία επιβίβασης σε επιβατηγό-οχηματαγωγό (Ε/Γ – Ο/Γ) πλοίο με προορισμό το λιμάνι του Πειραιά, διαπιστώθηκε ότι οι αλλοδαποί κατείχαν και επέδειξαν πλαστά ταξιδιωτικά έγγραφα, με σκοπό να ταξιδέψουν παράνομα στην ενδοχώρα, τα οποία κατόπιν ελέγχου των στοιχείων τους στη βάση δεδομένων SIS RECAST διαπιστώθηκε ότι είναι καταχωρημένα ως κλεμμένα. Από το Λιμεναρχείο Σάμου που διενεργεί την προανάκριση, κατασχέθηκαν τα πλαστά έγγραφα.
Διαθέσιμο φωτογραφικό υλικό έχει αναρτηθεί στο www.hcg.gr.

*****

Τις βραδινές ώρες χθες, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν.), με τη συνδρομή του Γραφείου Ασφάλειας της Λιμενικής Αρχής Ηγουμενίτσας, προέβησαν στη σύλληψη τεσσάρων (04) αλλοδαπών (3 υπηκόων Αφγανιστάν και 1 υπηκόου Αιγύπτου), ηλικίας 23, 49, 26 και 21 ετών, καθώς και ενός 46χρονου αλλοδαπού (υπηκόου Τουρκίας). Συγκεκριμένα, σε έλεγχο που πραγματοποιήθηκε στην πύλη εισόδου του λιμένα εξωτερικού Ηγουμενίτσας, συνελήφθη ο 46χρονος οδηγός φορτηγού (Φ/Γ) οχήματος με επικαθήμενο, ως ο διακινητής των ανωτέρω, καθώς διαπιστώθηκε ότι μετέφερε στο χώρο του επικαθήμενου τους τέσσερις αλλοδαπούς, οι οποίοι στερούνταν νομίμων ταξιδιωτικών εγγράφων, με σκοπό να τους μεταφέρει παράνομα στο εξωτερικό. Από το Κεντρικό Λιμεναρχείο Ηγουμενίτσας που διενεργεί την προανάκριση, κατασχέθηκε το ανωτέρω Φ/Γ όχημα-επικαθήμενο.

